SK Úradný vestník Európskej únie C 59/10

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2015/C 59/09)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (2)

„EKSTRA DJEVIČANSKO MASLINOVO ULJE CRES“

ES č.: HR-PDO-0005-01206-3.3.2014

CHZO ( ) CHOP ( X )

1. Názov:

„Ekstra djevičansko maslinovo ulje Cres“

2. Členský štát alebo tretia krajina

Chorvátska republika

3. Opis poľnohospodárskeho výrobku alebo potraviny

3.1. Druh výrobku

Trieda 1.5. Oleje a tuky (maslo, margarín, oleje atď.)

3.2. Opis výrobku, na ktorý sa vzťahuje názov uvedený v bode 1

„Ekstra djevičansko maslinovo ulje Cres“ je extra panenský olivový olej získaný priamo z plodov olivovníka (Olea europea, L.) výlučne mechanickými prostriedkami. Najmenej 90 % olív musí pochádzať zo stromov odrôd slivnjača a/alebo plominka, zvyšných 10 % môže pochádzať zo stromov iných odrôd.

Olej musí mať pri uvádzaní na trh tieto fyzikálno-chemické a organoleptické vlastnosti:

— voľné mastné kyseliny: max. 0,5 %

— peroxidové číslo: max. 8 mmol O2/kg

— K 232: max. 2,2

— K 270: max. 0,2

— farba: zelená až žltá

— vôňa: ovocná vôňa olív, ako aj vôňa trávy v niektorých prípadoch

— chuť: zdravých a čerstvých olív s horkými a štipľavými tónmi, pričom má tieto hodnoty:

— medián ovocných aróm: ≥ 2

— medián horkosti: ≥ 2

— medián štipľavosti: ≥ 2

3.3. Suroviny (len pri spracovaných výrobkoch)

—

3.4. Krmivo (len pri výrobkoch živočíšneho pôvodu)

—

3.5. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky fázy výroby „Ekstra djevičansko maslinovo ulje Cres“ sa musia uskutočniť v zemepisnej oblasti vymedzenej v bode 4.

Olivové stromy sa musia pestovať tradičným spôsobom vo výrobnej oblasti, čo znamená, že ich koruny musia byť riedke a vzdušné, aby mali dostatok slnečného žiarenia na všetkých stranách. Olivy sa zbierajú priamo zo stromov a zber sa musí ukončiť najneskôr do 31. januára.

Olivy sa musia spracovať do 48 hodín od zberu.

Olej sa musí skladovať v hermeticky uzatvorených nádobách pri teplote 12 °C až 20 °C.

Pred plnením oleja do fliaš sa musia vykonať všetky potrebné analýzy, aby sa zistilo, či má všetky charakteristiky uvedené v bode 3.2.

3.6. Špecifické pravidlá krájania, strúhania, balenia atď.

„Ekstra djevičansko maslinovo ulje Cres“ sa musí baliť do spotrebiteľských obalov v zemepisnej oblasti výroby vymedzenej v bode 4. Tým sa zabezpečí zachovanie špecifických vlastností a kvality oleja, ktoré by sa mohli narušiť, ak by sa olej niekoľkokrát prelieval z jednej nádoby do druhej alebo by sa prepravoval na veľké vzdialenosti.

Balenie oleja v oblasti jeho produkcie takisto zaručuje jeho vysledovateľnosť a výrazne uľahčuje kontrolu.

Výrobok možno plniť do fliaš s objemom najviac 1 liter.

3.7. Špecifické pravidlá označovania

Povoľuje sa používať názvy, obchodné názvy a súkromné známky, pokiaľ nezavádzajú spotrebiteľov.

Názov výrobku („Ekstra djevičansko maslinovo ulje Cres“) sa musí veľkosťou, typom a farbou písma (typografiou) výrazne odlišovať od akéhokoľvek iného nápisu vrátane obchodnej značky výrobcu, obrázkov a iných nápisov. Veľkosť nápisu týkajúceho sa výrobcu nesmie prekročiť 70 % veľkosti označenia pôvodu podľa bodu 1.

Etiketa nesmie obsahovať iné údaje ako údaje uvedené v špecifikácii. Prívlastky ako „najvyššej kvality“, „pravý“, „tradičný“, „typický“, „pôvodný“, „domáci“ atď. a termíny, ktoré sa vzťahujú na toponymické názvy na ostrove Cres sa nesmú používať.

Povoľuje sa používanie názvov poľnohospodárskych podnikov alebo rodinných poľnohospodárskych podnikov („stancija“) atď. a ich špecifického umiestnenia alebo údajov o plnení do fliaš v poľnohospodárskom podniku alebo v združení poľnohospodárskych podnikov, ktoré sa nachádzajú v oblasti výroby, len v prípade, že sa výrobok vyrába výhradne z olív zbieraných v olivových hájoch dotknutého poľnohospodárskeho podniku.

Na obale sa takisto musí uvádzať rok (sezóna) zberu.

Každé balenie uvedené na trh sa musí okrem už uvedeného označenia označiť špeciálnou samolepiacou značkou používanou na označenie „Ekstra djevičansko maslinovo ulje Cres“. Značka musí obsahovať spoločný symbol „Ekstra djevičansko maslinovo ulje Cres“ a sériové číslo balenia, čím sa zabezpečí vysledovateľnosť a garantuje pôvod výrobku pre spotrebiteľov. Grafický návrh spoločného symbolu vyzerá takto:

Všetci používatelia označenia pôvodu, ktorý výrobok uvádzajú na trh v súlade s jeho špecifikáciou, majú právo používať uvedenú značku za rovnakých podmienok.

4. Stručné vymedzenie zemepisnej oblasti

Pestovanie a spracovanie olív, ako aj skladovanie a balenie „Ekstra djevičansko maslinovo ulje Cres“ sa obmedzujú na ostrov Cres. Pobrežie ostrova Cres predstavuje hranicu zemepisnej oblasti výroby.

5. Súvislosť so zemepisnou oblasťou

5.1. Špecifickosť zemepisnej oblasti

Ostrov Cres tvoria vápence a dolomity z obdobia kriedy s veľmi malými zónami paleogénnych vápencov a so stopami flyšu. Najbežnejšie pôdy, ktoré sa vyvinuli na tomto geologickom substráte, sú typu terra rossa, konkrétne hnedé pôdy typické pre pobrežné oblasti a piesočnaté dolomitické pôdy.

Dolomitické pôdy sa najčastejšie vyskytujú v strednej časti ostrova, kde sa nachádzajú najrozsiahlejšie plochy s olivovými hájmi. V dôsledku nedostatku rovinatej ornej pôdy v krasových údoliach využívali v minulosti poľnohospodári plytké pôdy na vápenatých a dolomitických svahoch, kde ornú pôdu pripravovali tým, že odstraňovali kamene a hromadili ich v dlhých haldách na svahoch. S rozšírením pestovania olív postupom času postavili množstvo horizontálne prebiehajúcich suchých kamenných múrov, ktoré vytvárali na svahoch terasy, s cieľom tvoriť a chrániť plochy s ľahkou ornou pôdou a brániť jej odplavovaniu z viac alebo menej strmých svahov. Pôda terás je prevažne výsledkom ľudskej činnosti, pričom je zvyčajne plytká s výrazným kamenným podložím, a preto je náchylná na vysychanie.

Podnebie ostrova Cres je primárne určené polohou ostrova v Kvarnerskom zálive, smerom, ktorým sa rozprestiera, a jeho topografiou. Výsledkom uvedených faktorov je častý prílev studeného vzduchu v zime a konvekčné dažde v lete, čo znamená, že ostrov nemá výrazné obdobie sucha typické pre stredomorskú klímu. Priemerná ročná teplota sa pohybuje od 13,0 °C do 15,2 °C a priemerný ročný úhrn zrážok, ktoré sú rovnomerne rozložené počas celého roka, predstavuje približne 1 100 mm. Ostrov Cres sa nachádza na 45o severnej zemepisnej šírky, takže z geografického a klimatického hľadiska je oblasť výroby „Ekstra djevičansko maslinovo ulje Cres“ na najsevernejšej hranici pestovania olív.

Olivy sa na ostrove Cres pestovali od nepamäti – prvý písomný dôkaz pochádza z roku 1441 (N. Lemessi, 1979, Note storiche, geografiche, artistiche sull’isola di Cherso, zväzok I, s. 46).

O význame pestovania olív svedčí skutočnosť, že v roku 1698 bolo na ostrove sedem lisovní oleja (fra J. Vlahović, 1995, Odlomci iz povijesti grada Cresa, Zagreb, s. 104), v roku 1795 ich bolo 11 (fra J. Vlahović, 1995, Odlomci iz povijesti grada Cresa, Zagreb, s. 107) a v roku 1853 24 (N. Lemessi, 1979, Note storiche, geografiche, artistiche sull’isola di Cherso, Roma, zväzok IV, s. 358). Prvá lisovňa oleja s odstredivým extraktorom na východnom pobreží Jadranu bola zriadená práve na ostrove Cres v roku 1975.

Zvyšovanie počtu lisovní oleja viedlo k zvýšeniu množstva a kvality vyrobeného oleja. V roku 1771 Alberto Fortis uviedol, že olej bol hlavným produktom ostrova Cres a že bol najlepším produktom, ktorý sa vyrábal v Benátskej republike v tom období (Alberto Fortis, 1771, Saggio d’osservazioni sopra l’isola di Cherso ed Osero, Venezia, s. 59 a 60). Podľa mnohých písomných zdrojov sa nadbytočný olej z ostrova Cres predával v regióne Kvarner v strede a na konci devätnásteho storočia (Eco del Litorale Ungarico, 1843, Fiume, č. 1, s. 4; č. 7, s. 4; Giambattista Cubich, 1874., Notizie naturali e storiche sull’isola di Veglia, Trieste, s. 149; Dragutin Hirc, 1891, Hrvatsko primorje, Zagreb, s. 155 a 301; Pučki Prijatelj, 1912, Pazin, XIII, č. 36, s. 291).

V súčasnosti väčšina rodín na ostrove pestuje olivy, čo znamená, že pestovanie olív je jediným miestnym odvetvím poľnohospodárstva so skutočným hospodárskym významom. Vzhľadom na mimoriadne ťažké pedologické a orografické podmienky poľnohospodárstva sa spôsob pestovania olív časom takmer nezmenil a ešte aj dnes prevláda extenzívny spôsob. Osobitou charakteristickou črtou pestovania olív na ostrove Cres je pasenie oviec v olivových hájoch. Keďže tu nemožno realizovať vhodné poľnohospodárske postupy, ktoré by bránili nadmernému zarastaniu pôdy vegetáciou a strate pôdnej vlhkosti, prítomnosť oviec slúži práve na tento účel.

Stáročná tradícia pestovania olív umožnila pestovateľom na ostrove Cres vyselektovať postupom času pôvodnú odrodu známu ako slivnjača, ktorá sa úplne prispôsobila náročným podmienkam pestovania a znáša chlad a plytkú pôdu, ktorá si sotva uchováva vodu. Miestna odroda plominka sa tradične pestuje na hlbších pôdach. Odrodové zloženie olív sa v priebehu posledných dvoch storočí nezmenilo, keďže pestovatelia olív väčšinou vysádzali pôvodnú odrodu slivnjača, ktorá dnes tvorí približne 80 % stromov na ostrove.

Nepretržité úsilie pestovateľov olív na ostrove Cres o to, aby produkovali oleje najvyššej kvality, prinieslo v posledných desaťročiach zlepšenie techník a zvýšenie odborných znalostí v oblasti zberu a spracovania olív. Zber prebieha počas veľmi skorých fáz dozrievania olív, ktoré sú následne spracované do 48 hodín od zberu prostredníctvom najmodernejších techník produkcie oleja.

5.2. Špecifickosť výrobku

Z organoleptického hľadiska sa „Ekstra djevičansko maslinovo ulje Cres“ vyznačuje miernou až stredne výraznou štipľavosťou a horkosťou a príležitostne aj vôňou trávy. Medián štipľavosti a horkosti je spravidla vyšší ako 2. Horkosť je niekedy ešte výraznejšia, takže organoleptické vlastnosti oleja nie sú vždy vyvážené. Štipľavosť a horkosť sú pozitívne vlastnosti olivového oleja a sú výsledkom vysokého obsahu polyfenolov, ktoré majú takisto antioxidačné vlastnosti chrániace olej pred zhoršením jeho kvality v dôsledku oxidácie.

Používanie prevažne jednej pôvodnej odrody (slivnjača) a jednej miestnej odrody (plominka) olivovníkov prispieva k špecifickému zloženiu frakcií lipidov v oleji najmä k jeho nižšiemu podielu kampesterolu a stigmasterolu. Jednou zo špecifických vlastností „Ekstra djevičansko maslinovo ulje Cres“ je jeho nízky podiel voľných mastných kyselín a nízka hodnota peroxidového čísla (O. Boschelle, A. Rogić, D. Kocijančić, L. S. Conte, 1995, Određivanje sastava lipidne frakcije dviju sorti maslina s otoka Cresa, u odnosu na proces sazrijevanja, Pomologia Croatica, zväzok 1, č. 3 – 4, s. 16).

V prípade „Ekstra djevičansko maslinovo ulje Cres“ je obsah kyseliny olejovej zvyčajne vyšší ako 72 %.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

Špecifickosť „Ekstra djevičansko maslinovo ulje Cres“ určujú osobitné pôdno-klimatické podmienky ostrova Cres, ako aj priamy a nepriamy ľudský zásah.

Podmienky pestovania olivovníka na ostrove Cres sú zložité v prvom rade vzhľadom na veľmi plytké pôdy s pomerne skalným podložím a na jeho hraničnú klímu. V dôsledku toho si určenie odrôd vhodných na pestovanie olív v týchto ťažkých podmienkach vyžadovalo od miestnych pestovateľov olív značný čas a skúsenosti. Nakoniec vybrali pôvodnú odrodu slivnjača, ktorá sa ukázala ako najvhodnejšia na pestovanie olív na plytkých pôdach a v súčasnosti predstavuje 80 % celkového počtu stromov na ostrove. Keďže si vybrali odrody, ktorých charakteristiky prispievajú k chemickému zloženiu oleja, najmä k podielu určitých sterolov, pestovatelia olív mali počas histórie až do dnes nepriamy vplyv na vlastnosti oleja.

Pestovatelia olív nepriamo ovplyvňujú vlastnosti „Ekstra djevičansko maslinovo ulje Cres“ najmä tým, že osobitnú pozornosť venujú obdobiam zberu, ako aj rýchlosti a metóde spracovania olív. Zber počas skorých fáz dozrievania olív a ich následné spracovanie prostredníctvom najmodernejších techník majú nepriamy vplyv na množstvo polyfenolov a na horkosť resp. štipľavosť oleja, pričom mediány majú hodnotu rovnú najmenej 2, ako aj na prevládajúcu vôňu trávy. Skoršie obdobia zberu a rýchlosť spracovania majú takisto vplyv na nízky podiel voľných mastných kyselín a nízku hodnotu peroxidového čísla.

Množstvo polyfenolov je takisto ovplyvnené klimatickými podmienkami a obdobím rastu a dozrievania plodov. Osobitné klimatické podmienky ostrova Cres, ktoré sú dôsledkom jeho zemepisnej polohy, majú takisto vplyv na podiel kyseliny olejovej z celkového obsahu mastných kyselín, ktorý je spravidla vyšší ako 72 %. Tento vysoký podiel kyseliny olejovej je ovplyvnený chladnejšími podmienkami pestovania olivovníkov.

Nakoniec možno konštatovať, že chemické zloženie a typické organoleptické vlastnosti „Ekstra djevičansko maslinovo ulje Cres“ sú v prvom rade ovplyvnené pôdno-klimatickými podmienkami ostrova Cres, genetickými vlastnosťami využívaných odrôd a miestnymi odbornými znalosťami v oblasti zberu a spracovania olív, ako aj vzájomným pôsobením týchto rozličných faktorov.

Odkaz na uverejnenie špecifikácie

[Článok 5 ods. 7 nariadenia (ES) č. 510/2006 (3)]

http://www.mps.hr/UserDocsImages/HRANA/CRESKO%20MASLINOVO%20ULJE/Specifikacija_ulje_Cres_FINAL7_cover.pdf

(1) Ú. v. EÚ L 343, 14.12.2012, s. 1.

(2) Ú. v. EÚ L 93, 31.3.2006, s. 12. Nahradené nariadením (EÚ) č. 1151/2012.

(3) Pozri poznámku pod čiarou č. 2.